SE Vækstpulje Nyfors uddeler endnu engang midler til flere nordjyske projekter, og denne omgang byder på den største uddeling af midler nogensinde. - Det er med stor fornøjelse, at vi nu kan bakke op om yderligere 82 projekter her i Nordjylland. Forhåbentlig kan midlerne fra SE Vækstpulje Nyfors være med til, at modtagerne nu kan realisere deres projekter, siger formand for SE Vækstpulje Nyfors, Karsten Frederiksen, i en pressemeddelelse. De fem millioner kroner bliver uddelt til følgende projekter. Støtte til genopførelse af Svinkløv Badehotel Den største bevilling fra SE Vækstpulje Nyfors blev i denne omgang givet til genopførelsen af det nordjyske turistflagskib Svinkløv Badehotel. Efter hotellet brændte ned til grunden i september 2016, skal det ikoniske badehotel nu genopføres, og det forventes, at Svinkløv Badehotel kan åbne igen i foråret 2019. SE Vækstpulje Nyfors støtter genopbygningen af Svinkløv Badehotel med 500.000 kroner. Papirkunst skal skabe turisme En anden stor donation fra SE Vækstpulje Nyfors på 250.000 kroner gik til det nye, kulturelle fyrtårn i Jammerbugt Kommune 'Center for Papirkunst'. Center for Papirkunst er en ny innovativ virksomhed af høj international standard, både kunstnerisk og kommercielt og vil blive Nordens eneste museum for papirkunst. Bag Center for Papirkunst står iværksætteren Karen Bit Vejle, som selv er opvokset i Jammerbugt Kommune. Saks og papir har fulgt Bit Vejle, siden hun som 5-årig klippede sit første gækkebrev, og i mere end 50 år har hun perfektioneret sin teknik. - Med SE Vækstpulje Nyfors' donation til Center for Papirkunst bidrager vi til en innovativ virksomhed, der både vil skabe lokale arbejdspladser og vil bidrage positivt til udviklingen af turismen i Nordjylland. Et fantastisk, visionært projekt, som vi glæder os til at følge, siger Karsten Frederiksen i pressemeddelelsen. Center for Papirkunst åbner i Hune ved Blokhus i foråret 2018. Udsatte unge får en håndsrækning Også projektet 'Akademi for bæredygtig livskvalitet - for udsatte unge i Brønderslev' får en økonomisk håndsrækning på 50.000 kroner. Det lokale udviklingsprojekt skal hjælpe udsatte unge i Brønderslev med at finde tilbage på sporet både personligt og uddannelsesmæssigt. Det skal gøres ved at styrke deres livskvalitet og give dem en personlig sejr, så de igen kan blive en aktiv del af samfundet.

Referat:
SE Vækstpulje Nyfors har netop uddelt godt fem millioner kroner til 82 nordjyske projekter - den hidtil største uddeling af midler fra puljen.